SKRIFTLIG FORESPØRGSEL E-2375/00

af Dana Scallon (PPE-DE) til Kommissionen

(13. juli 2000)

Om: Det Europæiske Center for Journalistik

Det Europæiske Center for Journalistik er den eneste tværeuropæiske skole for journalistik, der findes. I samtlige EU-lande anerkendes dette center som et fortræffeligt og betydningsfuldt center for journalistik.

Midlerne fra Kommissionen til centret beløb sig oprindeligt til 450 000, der udgjorde 90 % af centrets midler. I 1999 var centrets budget vokset i et sådant omfang, at det samme støttebeløb fra Kommissionen udgjorde kun 26 % af dets samlede midler. Denne drastiske forøgelse af midler fra den private sektor og andre investorer samt den sideløbende stigning i antallet af projekter og programmer, som centret tilbyder, er udtryk for et vellykket initiativ samt for, at Kommissionens midler har været godt givet ud og fortsat støtter et levedygtigt og dynamisk foretagende.

Sidste år fik centret meddelelse om, at Kommissionen fra og med 2001 ville ophøre med at yde støtte, men at der kunne ansøges om midler direkte til projekter af den type, centret tilbyder i dag.

Centret hilste dette forslag velkomment, idet det mente, at det uden problemer ville kunne komme i betragtning til at opnå støtte. På grund af den tidligere Kommissions tilbagetræden og den efterfølgende omstrukturering er centret imidlertid i dag i en situation, hvor det endnu ikke har modtaget oplysninger om de endelige afgørelser, der er truffet som følge heraf. Hvis der ikke gøres noget, risikerer centret fra og med december at miste sin støtte, samtidig med at det endnu ikke har haft mulighed for at afgive bud med henblik på at få tildelt kontrakter, som kan erstatte de midler, der således vil falde bort. Udsigterne til at miste 25 % af midlerne uden mulighed for i stedet at få tildelt en kontrakt, gør udarbejdelse af forslag til projekter, budgettering og forvaltning umulig.

Kan Kommissionen oplyse, hvilke budgetposter og projektudbud, der kan komme på tale for Det Europæiske Center for Journalistik med henblik på at erstatte den tidligere tildelte støtte?

Kan Kommissionen oplyse, på hvilket stadium disse budgetposter vil blive annonceret og hvilken tidsramme der vil være gældende for ansøgning og støttetildeling?

Svar afgivet på Kommissionens vegne af Viviane Reding

(26. september 2000)

Det Europæiske Center for Journalistik i Maastricht har siden sin oprettelse i 1994 iværksat meget betydelige uddannelsesaktiviteter for journalister fra såvel alle medlemsstater som fra ansøgerlandene i Central- og Østeuropa. Kommissionen er klar over betydningen af disse aktiviteter og har helt fra begyndelsen ydet støtte til centret.

Med hensyn til tidligere års finansiering tager det ærede medlem dog fejl på to områder.

For det første ydede Kommissionen et årligt tilskud på 500 000 i årene 1992-1998 og på 450 000 i 1999. I år bliver det samlede beløb igen på omkring 450 000.

For det andet oplyste Kommissionen allerede i november 1998 til bestyrelsen for Det Europæiske Center for Journalistik, at den ville ophøre med at yde det almindelige tilskud i år 2000. Denne beslutning blev meddelt i god tid, for at centret skulle have en passende periode til at tilpasse sig og udforske nye initiativer og muligheder.

Det Europæiske Center for Journalistik kan indsende ansøgninger i forbindelse med alle Kommissionens indkaldelser af forslag, f.eks. indkaldelsen af forslag til projekter, som skal udføres af europæiske sammenslutninger og foreninger (budgetpost A-3024), og indkaldelsen af forslag vedrørende støtte til informationskampagner, der gennemføres af ngo'er (budgetpost B3-300). Der er yderligere oplysninger om de almindelige betingelser og tidsplaner i EF-Tidende og på Europa-serveren.